Hópur fjárfesta sem tengist Hótel Óðinsvéum freistar þess að kaupa Bændahöllina. Formaður Bændasamtakanna segir að unnið sé í kapp við tímann, áður en heimild til fjárhagslegrar endurskipulagningar rennur út sjöunda júlí. Um 20 erlendir og innlendir aðilar hafa sýnt áhuga á að kaupa Bændahöllina.
Einkaviðræður standa yfir. Gunnar Þorgeirsson er formaður Bændasamtakanna. Er hann vongóður um að af sölu verði?
Það er allavega mikill hugur í mönnum og væntingar okkar standa til þess að þetta gangi nú allt saman.
Síðasta ár var erfitt fyrir Hótel Sögu. Um hundrað manns störfuðu við hótelið, leikmenn enska landsliðsins í fótbolta voru á meðal síðustu viðskiptavina áður en skellt var í lás. Við tók fjárhagsleg endurskipulagning. Gunnar segir að margir hafi sýnt áhuga á að kaupa Bændahöllina.
Gunnar skiptir þeim í þrjá hópa sem sýndu áhuga á kaupunum, sumir vildu endurvekja rekstur í húsinu, aðrir hugðust kaupa eignina fyrir hótelrekstur og svo var áhugi á opinberum rekstri, hjúkrunarheimili eða Háskóla Íslands.
En þetta er kannski svona á síðustu vikum orðið meiri alvara í umræðunni, sérstaklega miðað við bjartsýni í samfélaginu um aukið magn af túristum til landsins. En eruð þið ekki að renna út á tíma, tifar ekki klukkan á ykkur? Jú, jú það er sem ég segi, eina sem gengur í lífinu er klukkan. En þessi fjárhagslega endurskipulagning á grundvelli laganna rennur út núna sjöunda júlí. Þannig að þetta er heilmikil svipa á okkur að þetta gangi eftir.
Arion banki er stærsti kröfuhafinn. Gunnar segir að við söluna þurfi að gæta að hagsmunum allra kröfuhafa í Bændahöllinni ehf.
Fjárfestar sem tengjast Hótel Óðinsvéum vilja kaupa Bændahöllina. Viðræður eru hafnar um kaupin. Formaður Bændasamtakanna segir að unnið sé í kapp við tímann.